
Zadeva:
Državni prostorski načrt za območje HE Mokrice

Zveza:
Stališča do pripomb in predlogov z javne razgrnitve osnutka državnega prostorskega načrta, ki je potekala v času od 27. septembra 2012 do 29. oktobra 2012
Javna razgrnitev osnutka Osnutka državnega prostorskega načrta za območje HE Mokrice (v nadaljnjem besedilu: DPN) in OP je potekala v času od 27. septembra 2012 do 29. oktobra 2012. Dne 17. Oktobra 2012 je bila v Brežicah izvedena javna obravnava. V času javne razgrnitve so bile podane pripombe in mnenja k osnutku DPN in OP s strani zainteresirane javnosti. V skladu z veljavno zakonodajo je bilo pridobljeno tudi mnenje občine. 

Pripombe so bile podane v pisni obliki po pošti, po elektronski pošti in ustno podane na javni razpravi. Ministrstvo za infrastrukturo in prostor je skupaj z izdelovalcem DPN, pobudnikom, investitorjem in izdelovalci strokovnih podlag temeljito preučilo vse prispele pripombe in predloge ter zavzelo stališče do vsake pripombe in predloga posebej. 

Na podlagi sprejetih stališč do pripomb in predlogov z javne razgrnitve in javne obravnave osnutka DPN in OP, se bodo po potrebi dopolnile strokovne podlage in izdelal predlog DPN in dopolnitev OP.

POJASNILO

Pripombe so bile po prepisu vsebinsko premeščene po posameznih vsebinskih sklopih. Pisci pripomb lahko v posameznih sklopih sledijo svojim pripombam, ki so praviloma povzete in vsebinsko združene.

TEKST STALIŠČ

mag. Tanja BOGATAJ                                                         Julijan FORTUNAT
GENERALNA DIREKTORICA                                             GENERALNI DIREKTOR
Direktorata za prostor                                           DIREKTORATA ZA ENERGIJO 

a) Drugo: 

1.1 Društvo za preučevanje rib Slovenije:

Po pregledu osnutka prostorskega načrta in okoljskega poročila DPN za območje HE Mokrice podajamo pripombe na DPN v delu, ki se nanaša na ribji živelj in njegovo varovanje na vplivnem območju HE Mokrice s poudarkom na zgoraj omenjena poglavja. V okviru teh vsebin je treba spremeniti osnutek DPN zaradi maksimalnega varovanja ribjega življa v popolnoma novem bodočem življenjskem rečnem prostoru, ker v osnutku DPN niso zajeti vsi možni vidiki varovanja rib in ohranjanja njihovih vitalnih populacij.

1. Oživitev mrtvic in stare suhe struge  pri Mihalovcu in Ločah

V osnutku DPN na internetni strani  MOP je grafično  prikazana situacija oživitve mrtvic in stare suhe struge južno od Mihalovca in Loč z dovajanjem savske vode v njih iz akumulacije po dovodnem kanalu. V spodnjem delu novega vodnega prostora se oživitvena savska voda, iz povezanih mrtvic in stare struge, izliva v drenažni kanal in novo speljano strugo Gabernice, ki se dolvodno od pregrade HE Mokrica med profiloma 150-152 izliva v Savo. V teh mrtvicah in stari suhi strugi bodo zaradi majhnega pretoka samo življenjski prostori za ribje vrste, ki naseljujejo počasi tekoče in stoječe vode, občasno bodo z večjimi pretoki vanjo prišle tudi rečne ribe, ki pa pod nobenim pogojem ne bodo na tem mestu našle ustrezne pogoje za razmnoževanje in preživetje svoje vrste. V končni fazi te vodne površine ne bodo funkcionalne za ohranjanje ribjih vrst iz Save, kar pa ni usklajeno s cilji varovanja ribje favne v novo nastalih pogojih zajezene reke Save na vplivnem območju HE Mokrice.

2. Ribja steza na desni strani pregrade HE Mokrice

V predlaganem  DPN je na desni strani pregrade HE Mokrice predvidena ribja steza v obliki obvodnega kanala. Pogoji v stezi odgovarjajo pogojem, ki jih potrebujejo večje ciprinidne ribje vrste, ki se selijo na krajše ali daljše razdalje. Te  bodo našle drstišča v sredini akumulacije, kjer so predvidene plitvine z ustrezno podlago za drst. Izvaljen zarod in mladice se bodo pasivno ali aktivno premikale s tokom navzdol bodisi po ribji stezi ali preko preliva v dolvodne habitate pod HE Mokrice.  Pogoji  v načrtovani ribji stezi pa ne ustrezajo pogojem za prehod,  manjšim ciprinidnim vrstam, ki s svojimi plavalnimi sposobnostmi ne bodo sposobne premagovati pretokov  v stezi. Predlagane rešitve v DPN  ustrezajo varovanju in ohranjanju velikih ciprinidnih vrst. Manjše predvsem rečne ciprinidne vrste  bodo sicer zahajale  v ribjo stezo, se bodo v njej tudi zadrževale, možnosti za razmnoževanje in preživetje vrst pa ne bo.

3. Predlog za spremembo osnutka DPN za optimalno varovanje in ohranjanje ribje favne 

V nadaljevanju  so navedeni strokovno utemeljeni  predlogi za spremembo povezave nadomestnih habitatov - mrtvic in stare suhe struge pri Mihalovcu in Ločah s strugo reke Save:

- izvedba, za manjše predvsem rečne ciprinidne vrste prehodnega vtočnega objekta v dovodni kanal, predvidenega za povezavo mrtvic in stare struge z reko Savo na levi strani, 

- prestavitev vtočnega objekta iz savskega profila 142 na lokacijo pri profilu 140a, kjer se stari ostanki struge najbolj približajo akumulaciji, 

- vzpostavitev pretoka 1,5 - 2 m3 vode,

- ustrezna ureditev (brežine, plitvine itd) na območju vtoka v akumulaciji, 

- vzpostavitev povezave s sonaravnim prekopom od novega vtoka  pri profilu 140a po sedaj suhih ostankih struge  pri prelivu do  mrtvic in stare struge.

4. Utemeljitev predloga

V spodnjem delu Krke pred izlivom v akumulacijo so obsežna drstišča za večino popisanih rečnih ribjih vrst. S povezavo  mrtvic in stare struge z reko Savo bodo vzpostavljeni maksimalni pogoji za varovanje in ohranjanje manjših rečnih ciprinidnih vrst, ki se bodo po tem vodnem habitatu z vodnim tokom brez problemov selile gor in dolvodno iz spodnjega  z drstišči bogatega predela Krke preko zgornjega dela akumulacije skozi predlagan vtok pri profilu 140 v dolvodne habitate pod HE Mokrice. V tem prostoru bodo našle tako drstišča kot pasišča. Na ta način bo maksimalno  omogočena  dolvodna genska kontinuiteta manjših vrst iz Krke s Savo pod HE Mokricami. Predvsem mislimo tukaj na pasivno selitev manjših ciprinidnih vrst med katerimi sta tako zaradi ogroženosti vrste kot njunih habitatov  izpostavljena zvezdogled in upiravec. Ni pa izključeno, da ne bi manjše vrste našle tudi pot navzgor ali pa bi se v tem prostoru naselile in razmnoževale. 

V nezajezenih rekah se namreč mladostni stadiji rib selijo  pasivno z vodnim tokom z gorvodno ležečih drstišč v spodnje tokove,  v akumulacijah  pa je ta selitev  upočasnjena in posledica je, da med potovanjem zarod in mlade ribe ne najdejo dovolj hrane, nimajo možnosti skriti se pred plenilci, večja so možnosti obolevnosti in večina pogine še preden uspe doseči habitate, kjer bi se uspešno naselile in živele. V nezajezenih rekah so pogoji za preživetje  za različne mladostne ribje stadije (ikre, zarod, mladice) ustrezni, v zajezenih rekah pa se najprej spremenijo fizikalni in kemični parametri npr. temperatura se dvigne, kisika je manj itd. Predvsem pa so v akumulacijah manjše hitrosti pretokov in ribe poginejo prej preden dosežejo ustrezne habitate.

V predloženem osnutku DPN  je spregledan vidik dolvodne pasivne migracije iker, zaroda in mladic vseh rečnih vrst, ki živijo in se drstijo v Krki in v Savi na vrhu bodoče akumulacije in na obravnavanem predelu na sploh. Z ribjo stezo in vzpostavitvijo predlagane povezave mrtvic in stare struge s Savo je v danih pogojih bodoče zajezitve za HE  Mokrice v največji možni meri omogočeno varovanje in ohranjanje ribjega življa predvsem v evropskem merilu ogroženih in s habitatno direktivo zavarovanih ribjih vrst. 

Predlagamo, da možnosti  za varovanje ribjega življa v lokacijskem načrtu pregledajo in dajo pripombe strokovno ustrezni recenzenti izven Slovenije, ki so s problematiko ribjih prehodov v zvezi z zajezitvami dovolj izkušeni, da ocenijo ali so predlagane rešitve vključno z našim predlogom izboljšav  dovolj strokovno argumentirani  za postavitev v prostor. Kakršna koli izvedba posegov v zvezi z gradnjo HE Mokrice bo dokončna in smatramo, da mora biti res optimalna.

1. Stališče glede pripombe v zvezi z drstišči za večje ciprinidne vrste rib:  se ne upošteva. 
Če v rekah ni primernih drstišč ali kvaliteta vode ni ustrezna, so po podatkih iz literature optimalna mesta za drst podusti običajno na izlivnih delih ali spodnjih delih pritokov večjih rek. Za drst si izberejo plitvejša prelivna mesta s prodnatim dnom. Najpogosteje je voda na drstiščih podusti globoka od 15 – 30 cm, redkeje se podusti drstijo tudi v globinah do 45 cm. Maier (1997) omenja, da je največja globina vode na drstiščih podusti 40 cm. Če podusti nimajo na voljo primernih pritokov, se drstijo tudi v večjih rekah na odsekih, kjer je globina vode lahko tudi večja od 45 cm. 

Hitrost rečnega toka na mestu drsti je pri podusteh dokaj visoka. Glede na podatke, ki jih navaja Melcher (1999), je optimalna srednja hitrost toka na drstiščih 90 – 110 cm/s, drstijo pa se tudi še v območju 70 – 120 cm/s. Hitrost vodnega toka pri dnu, torej na mestu kjer podust odloži ikre je nižja in sicer se optimalna hitrost giblje od 70 – 80 cm/s. Hitrosti vodnega toka pri dnu se na nekaterih drstiščih gibljejo tudi od 40 – 90 cm/s.

Melcher (1999) navaja, kakšne velikostne kategorije rečnih usedlin podusti na drsti izbirajo za odlaganje iker. Močno prevladuje mikrolital, to so usedline s premerom od ф = 2 – 6,3 cm. Prisotne so tudi še drobnejše (alkal, ф = 0,2 – 2cm) in bolj grobo zrnate rečne usedline (mesolital, ф = 6,3 – 20 cm). Maier (1997) ugotavlja, da je prevladujoča dimenzija usedlin na drstiščih podusti 3,2 – 4,2 cm. Večina drstišč ni obraslih z vodno vegetacijo. Drobnozrnat sediment in obrast iz površine drstišča odstranijo samci, ki pridejo na drstišče pred samico. Melcher (1999) še navaja, da so rečne usedline, ki sestavljajo drstišče, vedno sipke oziroma nesprijete. Za lokacije drstišč je še značilno, da gorvodno ni vodnih ovir, ki bi umirjale tok, drstišča niso zasenčena in nimajo skrivališč. Odseke rek z drstišči obdaja običajna obrežna vegetacija.

Glede na ekološke zahteve podusti kot ekološko ene najpomembnejših vrst na območju spodnje Save je mogoče zaključiti, da v akumulaciji ni mogoče izdelati umetnih drstišč, ki bi funkcionirala kot litofilna drstišča. V akumulaciji praktično ni lokacij, kjer bi hkrati našli ustrezno globino vode, ustrezno hitrost toka in stalno omočenost. Problem predstavljata tudi zamuljevanje predvsem brežin akumulacije ter dnevne denivelacije gladine vode v akumulaciji, kar privede do pogina iker. V DPN predvidena lokacija nadomestnih drstišč je v izlivnem delu Krke do Krške vasi. 
2. Stališče glede pripombe v zvezi z ribjo stezo in možnostmi za razmnoževanje in preživetje manjših ciprinidnih vrst: se ne upošteva. Ribja steza na desni strani pregrade HE Mokrice je načrtovana na podoben način kot ribja steza na HE Blanca. Rezultati monitoringa ribje steze na HE Blanca so pokazali, da tako ribjo stezo naseljujejo in po njej prehajajo tako večje kot tudi manjše ciprinidne vrste. Poleg tega pa je osnovni namen ribje steze omogočanje prehajanja ribjih vrst in ne zagotavljanje razmnoževanja in preživetja.
3. Stališče glede pripombe v zvezi z oživitvijo mrtvic in stare suhe struge Gabernice: se smiselno upošteva. V izdelanih strokovnih podlagah je načrtovana oživitev mrtvice – MO4 kot nadomestnih habitat - mokrišča za različne živalske in rastlinske vrste. Predvideno je, da se bo mrtvica napajala iz podtalnice in bo ob nastopu srednjih višjih in visokih pretokov reke Save tudi poplavljena z vodo iz reke Save. Na mrtvici se bo zato izoblikovalo mokrišče, v katerem se bo količina vode spreminjala glede na letni čas, nivo podtalnice, vremenske razmere itd.. Zaradi tega mrtvica ne bo imela stalnega toka vode ves čas in zaradi tega, ta habitat tudi ni bil namenjen kot nadomestni habitat za reofilne vrste rib, kar tudi ni mogoče vzpostaviti zaradi naravnih geografskih danosti (ravnica, ki ne omogoča ustreznih naravnih padcev in posledično ustreznih hitrosti vode). Načrtovana mrtvica bi lahko predstavljala le ugoden habitat tudi za več ciprinidnih vrst rib, dvoživk, vodnih nevretenčarjev in drugih rastlinskih in živalskih vrst vezanih na mokrišča.

V nadaljnjih fazah izdelave dokumentacije (PGD ter postopku PVO) je predvideno, da se bo naročila še dodatna študija, ki bo podala vplive in ukrepe, ki jih ima HE Mokrice na ribje vrste na območju spodnje Save. V študiji se bo ponovno preverilo tudi možnost ureditve nadomestnih habitata na način, da bodo bolj primerne tudi za ribje vrste, glede na naravne danosti. V sklopu študije se bodo preverili tudi vsi predlogi, ki so bili podani v pripombah »Društva za preučevanje rib« (zagotovitev stalnega toka, premaknitev vtoka v mrtvico,…). Končne ugotovitve študije bodo podale tudi usmeritve za ureditev nadomestnih habitatov na območju HE Mokrice v izvedbeni fazi, oz. fazi izdelave PGD in PVO.

